จังหวัดลำปาง รณรงค์ไถกลบตอซังพืชลดการเผา ส่งเสริมวิถีเกษตรกรรมแบบยั่งยืน
สำนักงานเกษตรและสหกรณ์จังหวัดลำปาง ร่วมบูรณาการกับหน่วยงานในสังกัดกระทรวงเกษตรและสหกรณ์ หน่วยงานองค์กรภาครัฐและภาคเอกชนในพื้นที่จังหวัดลำปาง จัดกิจกรรมแบบมีส่วนร่วมเดินหน้าสานต่องานนโยบายรัฐ ด้านการส่งเสริมลดการเผาในพื้นที่ทำการเกษตรและที่โล่งแจ้ง ลดผลกระทบจาก PM 2.5 แก้ปัญหามลพิษจากหมอกควันไฟ ร่วมกันปฏิบัติสาธิตวิธีการไถกลบตอซังข้าว เศษซากวัสดุเหลือใช้ทางการเกษตรทดแทนการเผา ซึ่งได้มีการจัดกิจกรรมนำตัวแทนเกษตรกรชาวนาเข้าศึกษาเรียนรู้ดูวิธีการไถกลบเศษซากวัสดุเหลือใช้ ณ ที่บริเวณแปลงนาสาธิตหมู่บ้านนำร่องต้นแบบ ชุมชนบ้านทุ่งฝาย หมู่ที่ 2 ตำบลทุ่งฝาย อำเภอเมืองลำปาง นายสิธิชัย จินดาหลวง ผู้ว่าราชการจังหวัดลำปาง เปิดกิจกรรมรณรงค์ส่งเสริมการเรียนรู้เพื่อลดการเผา  เพื่อสนองตอบนโยบายของรัฐบาลและของจังหวัดลำปาง ตามยุทธศาสตร์ "การจัดการเศษซากวัสดุเหลือใช้ทางการเกษตรกรรม เพื่อควบคุมและลดการเผาในพื้นที่โล่งแจ้ง" นอกจากนี้ ในการจัดงานยังได้มีการเปิดพื้นที่จัดบูธนิทรรศการคลินิกทางการเกษตร ให้เกษตรกรได้เข้าไปศึกษาเรียนรู้หลักวิชาการทางการเกษตรที่เกี่ยวกับการทำเกษตรวิถีใหม่ โดยมีองค์ความรู้ที่เกี่ยวข้องทั้งด้านพืช ปศุสัตว์ ประมง การพัฒนาที่ดินและความรู้อื่นๆ